Interviul domnului FLORENTIN SMARANDACHE difuzat la Radio România Cultural, 
Bucureşti, în cadrul emisiunii NĂSCUT ÎN ROMÂNIA, 

31.01.2011, moderator doamna Corina Negrea 

[uşor editat] 



Corina Negrea 

Florentin Smarandache, invitatul meu de astăzi, este doctor în matematică la 
Universitatea „New Mexico”, din Gallup, New Mexico, Statele Unite. A plecat din ţara în 
septembrie 1988 şi, înainte de a cere azil politic în Statele Unite, a stat un an şi şapte luni în 
lagărul pentru refugiaţi politici din Istanbul. 

Florentin Smarandache: 

Era un lagăr deschis, puteam să lucrăm, dar ilegal, pentru a câştiga ceva bani. Eu am fost 
ajutat de Asociaţia Germană de Matematică din Berlin, Zentralblatt fur Mathematik, unde eram 
recenzent la articole de teoria numerelor, care mi-au trimis nişte bani, şi Societatea Regală de 
Matematică din Spania, printr-un profesor, Francisco Bellot Rosado, la fel, mi-a expediat bani, 
cărţi. Şi mai lucram pe unde puteam, munci, bineînţeles, ordinare: am lucrat la încărcat de 
bălegar, la făcut curăţenie, am cărat cu roaba pe şantier - deci am prestat munci din acestea 
necalificate, pentru a supravieţui. 

Revoluţia din decembrie 1989 l-a prins în lagărul turcesc. în 1990 nu v-aţi gândit să vă 
întoarceţi? 

Ba da, ne-am gândit mulţi refugiaţi să ne întoarcem. Eu ţin minte că am discutat cu un 
regizor francez, Jean Paul Micoulou, cu care eram prieten, care regizase mai multe spectacole, 
pusese în scenă diverse piese de teatru şi zicea că o să pună în scenă şi nişte piese de-ale mele. 
{Am scris şi în franceză, parţial.} El a prevăzut treaba. Mi-a zis: cel puţin zece ani România va fi 
într-o perioadă de tranziţie din care nu se ştie cum va ieşi. Deci reproduc cuvintele lui, face: „Du- 
te în America, vezi cum va fi situaţia şi apoi te gândeşti ce să faci”. Au fost unii care, am 
impresia că erau nişte machedoni din Dobrogea, care s-au întors - mai în vârstă. Privind 
accepturile noastre ştiţi că erau probleme. Ne puneau pe puncte. Dacă eşti tânăr, dacă ai o 
meserie care se caută şi, bineînţeles, motivul politic, trebuia să spui motive politice, nu 
economice. Adică nu am plecat din România pentru că nu e mâncare, pentru că stăm la coadă, ci 
pentru că am fost persecutaţi politic sau religios. 



Şi dumneavoastră în ce categorie eraţi? Politic? 

Politic eram. Şi m-au aprobat, m-au aprobat dintr-una. Am mortivat că mi-au interzis să 
public, la un moment dat nu mai puteam să public nici lucrări de matematică, nu potuteam merge 
nici la conferinţe internaţionale şi, în plus, că eram pe lista lor. Deci, eram deja sub 
supraveghere. 

Dar aţi mai putut să predaţi în anii aceia în România? 

Nu, n-am mai predat. Am fost o perioadă şomer. Am încercat să mă angajez şi pe la 
întreprinderi pentru că aveam diplomă în informatică, deci puteam să lucrez la computere. Deci, 
nu m-a mai angajat nimeni. Şi vreun un an şi jumătate am trăit din meditaţii particulare la 
matematică. Dar îmi făcusem vad, ca să mă exprim aşa, de elevi care veneau la mine pentru că, 
mă rog, eram cunoscut fiindcă publicasem matematică şi le plăcea cum le predam. Şi-am reuşit 
în acel an şi jumătate, când n-am avut job deloc, să câştig bani mai mulţi decât aş fi lucrat la 
uzina în care funcţionasem înainte ca analist programator, la întreprinderea de Utilaj Greu din 
Craiova. 

Nu v-a fost frică să plecaţi? 

Ca să spun sincer nu-mi era, fiind disperat să plec. Aş fi făcut orice să pot pleca. 
Chestiunea cu aceste meditaţii nu era asigurată, ştiţi, adică mai târziu să ai o pensie... Apoi 
puteam să fiu sabotat, să nu mai vină nimeni la mine la meditaţii, pentru că puteau fi avertizaţi: 
Nu vă duceţi la el la meditaţii! 

Da, deci nu era ceva sigur, intr-adevăr. 

Nu era siguranţă. 

Dar, spuneţi-mi, în momentul în care aţi fost dat afară de la Liceul Pedagogic din 
Craiova, ce s-a întâmplat? Acela a fost momentul în care aţi trimis acel articol în Statele 
Unite? 



Nu. Lucram la IUG. Terminasem facultatea şi primisem post la întreprinderea de Utilaj 
Greu - atunci am trimis articolul. Şi, după aceea, am plecat în Maroc. Dar am plecat în Maroc din 




judeţul Vâlcea fiindcă mă transferasem în Rm. Vâlcea la liceu. Nu din Craiova, din Craiova nu 
mi-ar fi dat drumul. Am impresia că nu era o bună corelare a informaţiilor între judeţe. Şi, în 
felul acesta, am reuşit să mă strecor atunci, în Maroc. Dar, când m-am întors din Maroc, m-am 
întors tot în Craiova şi m-am trezit fără post, fără nimic. Atunci a început o adevărată luptă 
pentru mine, să plec definitiv. 

Vorbiţi-mi puţin şi despre America, Phoenix, Arizona. Cum a fost? 

Când am ajuns în Phoenix, am participat la întrunirile comunităţii româneşti. Aveam 
biserici acolo: biserica ortodoxă, pe care o frecventam eu mai des, şi biserici penticostale, şi 
biserici baptiste - mai multe. Ne strângeam acolo români, nu numai din România dar şi din 
Iugoslavia, din Banatul românesc, cum ar veni, dar din partea iugoslavă. Atunci, lucram ca 
inginer la o companie de computere. Prima dată când am venit, nu vorbeam prea bine engleză, 
pentru că în ţară făcusem franceză şi latină. Şi îmi perfecţionam limba. Şi în Turcia, de fapt, am 
fost la nişte cursuri de engleză, apoi mai studiasem în particular engleză ca să-mi traduc lucrările, 
dar îmi era greu să pronunţ. Deci, în Phoenix, care este oraş foarte mare, este foarte cald, m-am 
obişnuit pentru că aveam mulţi prieteni români cu care mă întâlneam la sfârşit de săptămână, ori 
mergeam la Cinco de May o (5 Mai = Ziua Mexicanilor). începusem să învăţ un pic de spaniolă, 
pentru că era asemănătoare cu româna şi erau mulţi hispanici iar unii nici nu vorbeau engleză, 
deci trebuia să mă înţeleg cu ei. Stăteau cu mine în acelaşi complex; mă înţelegeam cu ei în 
puţina spaniolă pe care o puteam eu înţelege. Şi am lucrat la Honeywell, care era o mare 
corporaţie de computere, făceam software pentru avioane A320 şi A340, deci avioanele 
companiei Uniunii Europene AirBus, şi pentru Boeing 737 şi 777. Testam software şi făceam noi 
module de software. Apoi, acele module erau asamblate până se forma întregul software pentru 
bordul avioanelor. Lucram şi în plus, overtime cum ziceam. Deci am dus-o bine o perioadă. Dar 
compania nu a mai putut să-şi vândă produsele, pentru că la un moment dat a scăzut numărul de 
călători, şi au daţi afară foarte mulţi, iar un val m-a prins şi pe mine în 1995, când m-am trezit 
şomer. Şi apoi am luat-o iar de la început. A trebuit să caut loc de muncă şi am găsit la colegii şi 
universităţi. La început am lucrat cu jumătate de normă la Prima Community College, în Tucson, 
Arizona, doi ani de zile, până când am luat acest post la Universitatea New Mexico. 

Din Gallup. Şi cum l-aţi ales? L-aţi ales sau aţi spus: l-am găsit, îl ţin? 

O nu, am avut interviu (l-am luat prin concurs). Urmăream revistele de specialitate, era 
una numită Chronicle of Higher Education unde apăreau posturi. Mă uitam ce posturi sunt de 
matematică, şi ce anume se cere acolo, pentru că sunt pe specialităţi. Adică: probabilităţi, 



statistică, algebră, teoria numerelor, sau predare, şi aşa mai departe. Şi am aplicat, am trimis vreo 
350 de aplicaţii. Găsirea unui job în America, este un alt job. Aşa se spune. Deci, a găsi un loc de 
muncă, este un alt loc de muncă. 

O altă meserie. 

Acum depinde şi de locul de muncă. Probabil, pentru locuri de muncă din astea mai 
simple, este mai uşor, dar, pentru locuri mai înalte, este din ce în ce mai greu. 

Şi, deci, aici, la New Mexico, sunteţi din 1997? 

Da, din 1997. Am început ca asistent, apoi conferenţiar, pe urmă profesor. 

Şi cum se face că aţi rămas aici? Vă place atât de mult? Este atât de special locul 
acesta? 



Nu, dar am rămas şi dintr-o inerţie, pentru că tot mereu ocupat cu publicaţiile, cu 
colaborări pe la diverse reviste, cu cărţi, n-am avut timp să aplic mereu. Am mai încercat de 
câteva ori, dar nu am reuşit să mă mut în altă parte, iar acum pot beneficia de o regulă numită 
Regula 75, adică vârsta plus anii lucraţi în aceeaşi instituţie să însumeze 75 şi, atunci, poţi ieşi la 
pensie. Deci, probabil, că o să mai stau aici câţiva ani şi apoi, să văd, poate plec în altă parte. 

în altă parte? Unde ar fi această altă parte? 

Unde găsesc la fel. Trebuie să trimit iar aplicaţii peste tot şi care mă acceptă. 

Dar dacă ar fi să alegeţi, ce aţi alege? Ce v-ar plăcea? 

încercasem să lucrez la Hong-Kong, în China, pentru că sunt universităţi cu predare în 
limba engleză. Şi eram curios să învăţ despre cultura chineză, despre limba lor. Pentru că tocmai 
m-am întors de la o conferinţă din Taiwan, şi am discutat cu mulţi, am mulţi colegi, prieteni 
chinezi, mi-au tradus nişte cărţi în limba chineză. Ei au multe curiozităţi. De exemplu, am aflat 
despre limba lor mandarin, că verbele nu au nici trecut, nici prezent, nici viitor. Sunt verbe 
invariabile (spui în acelaşi fel). De exemplu: shi e înseamnă „scriu”. Şi, dacă zici: wa shi e\ „eu 
scriu”. Dar, dacă vreau să spui: „eu voi scrie”, trebuie să pui un adverb de timp. Analog pentru 



„eu am scris”. Cum am spune în româneşte mot-a-mot „eu scriu mâine”, înseamnă: eu voi scrie 
mâine, pe când „eu scriu ieri”, înseamnă eu am scris ieri. înţelegeţi? Deci verbul nu se conjugă. 

Interesant. 

Sau, în mod similar, substantivele nu au plural. Iar m-a surprins. Şi, zic: 

- Păi, cum faci pluralul, atunci? discutam cu un chinez. 

- Dacă vrei pluralul, adaugi „mai multe” sau vreun atribut cantitativ. 

De exemplu: wa shi e shu, înseamnă tradus cuvânt cu cuvânr „eu scriu carte” dar, când pronunţi 
această propoziţie, nu se înţelege dacă te referi la o singură carte sau la mai multe. Este un fel de 
vorbire vagă, ambiguă. Limba chineză este o limbă fuzzy. însă, dacă vrei să zici mai multe, 
trebuie să pui iar un adverb în faţă. Eu scriu mai multe cărţi, şi atunci se înţelege că sunt cărţi. De 
fapt, zici: „eu scriu câteva carte” şi asta înseamnă de fapt „eu scriu cărţi”. 

Şi înţeleg că asta v-ar atrage? 

M-ar atrage, dar pentru exotism. Bineînţeles, nu ştiu dacă o să reuşesc. Mai aplicasem la 
o universitate din Japonia, în Okinawa, unde, la fel, sunt universităţi internaţionale, cu predare în 
limba engleză. Şi am primit răspunsul că au fost 500 de aplicaţii pe o singură poziţie. 500! Vă 
daţi seama ce concurenţă este? 

Da. Concurenţă într-adevăr. Vă doresc să reuşiţi până la urmă. 

Mulţumesc. 

Invitat, astăzi, matematicianul Florentin Smarandache. Doctor în matematici la 
Universitatea New Mexico, din Gallup, New Mexico, Statele Unite ale Americii. Gallup, cum 
este? E în deşert. 

Da, este în deşert, un oraş mic. Pentru pensionari ar fi perfect, pentru că îmi ia cinci 
minute ca să ajung la universitate, sau dacă o iau pe jos, să aproximez, vreo 20 de minute. 

Dar altfel, nu are, cum să spun, ceva special. 

Ce are special este faptul că majoritatea sunt indieni. Indieni Navajo, Zuni şi Apache. Şi 
am mai citit ceva despre cultura lor. Am înţeles modul lor de viaţă, de gândire, am văzut multă 



artă de-a lor, ceramică în special (Navajo, Zuni), bijuterii stil de-al lor, religia lor cum este. Am 
şi asistat la o ceremonie religioasă. Este în Hogane. Un Hogan este o casă cu opt laturi. Deci 
octogon. Aşa e modul lor. Şi există un doctor, medicine man spun ei, care de fapt e un fel de 
vraci. 



E un fel de vraci? 

Da, un fel de vraci. La o recemonie ne dădeau nişte lichide. Ţin minte: un lichid albastru, 
amărui de tot, pe care să-l bem ca să ne purifice spiritual. Credinţa lor este trebuiesc eliminate 
duhurile rele. Am vrut să cunosc multe obiceiuri din acestea şi am fost prin rezervaţii. Gallup 
este între rezervaţii. Lângă Gallup mai există „Pădurea Pietrificată”. Sunt lemne care s-au întărit 
şi par şi lemn şi piatră, nu ştii exact cum să le clasifici. Se numeşte Petrified Forest. Apoi spre 
Flagstaff, că de aici am drumuri în diverse direcţii, spre Albuquerque, şi pot s-o iau şi înspre 
California dacă mă duc în vest. Spre Flagstaff este un loc unde ar fi căzut un meteorit şi i-am 
vizitat craterul enorm. Tot spre Flagstaff este Gr and Canyon - marele canion al râului Colorado 
pe care de asemenea l-am văzut. Am şi coborât până la apă. 

Care este spectaculos. 

Este foarte interesant, cu tot felul de plante. Era o metaforă despre plante: cresc foarte 
încet şi mor foarte repede. Cam aşa ceva. 

Ce vi se pare că s-a schimbat fundamental în sistemul de cercetare american din 
momentul în care aţi intrat şi până astăzi? în sistemul academic. 

Mi se pare că este la fel. Nu cred că s-a schimbat ceva în sistemul lor de cercetare. Şi 
mulţi dintre cei care cercetează fac cercetare independentă. Dacă faci cercetare în grup, ţi se 
solicită anumite subiecte, deci trebuie să cercetezi acel lucru şi să te supui curentului principal. 
Dar ca cercetător independent poţi să cercetezi orice, chiar şi idei care critică, de exemplu, 
curentul principal, sau care nu au aceeaşi viziune precum curentul principal. 

Şi a doua întrebare era legată de opţiunile pe care le luaţi în calcul de a pleca din New 
Mexico. în ce măsură România este o opţiune? 

Am relaţii strânse cu România şi m-am gândit, după pensie, să mă întorc în ţară. 
Eventual, aş putea, probabil, preda pe la un institut. Institut tehnic m-ar interesa pe mine, pentru 



că fac mai mult cercetare de matematică aplicată.. Poate prin Bucureşti, sau poate în zona 
Craiovei, de unde sunt eu. Am fost în vara trecută, în luna mai de fapt, la Academia Română, la 
Institutul de Mecanica Solidelor, unde am avut două prezentări, invitat de profesorii Ovidiu 
Şandru, de la Institutul Politehnic din Bucureşti, care s-a întâmplat să-mi fie fost coleg de 
facultate la Craiova şi profesorul Luige Vlădăreanu, care este şeful Catedrei de Robotică, din 
Bucureşti. Chiar am şi scris o lucrare împreună cu domnul Vlădăreanu despre Logica 
Neutrosofică Aplicată la Robotică şi am prezentat-o la Universitatea Naţională Kaohsiung, între 
4 şi 1 1 noiembrie, când am fost în Taiwan. Deci şi România m-ar interesa. 

Sunt mulţi români acolo unde locuiţi dumneavoastră? 

Din păcate, nu sunt. Asta e. 

Şi unde vă întâlniţi cu românii din prejmă? 

în Pheonix, sau prin telefon, ori prin email cu cei mai mulţi. Am destui prieteni în 
Pheonix, Arizona, care mai îmi scriu, şi mai cunosc români prin Albuquerque, care aveau 
biznisuri, se descurcau bine (erau bănăţeni). 

Am înţeles. Consideraţi că cercetarea românească, ştiinţa românească, poate fi servită 
de oameni de ştiinţă, care au ales să trăiască în afara României? Ţara, într-un fel sau altul, n- 
a ştiut să şi-i ţină aproape. Pot fi ei reprezentativi pentru ceea ce oferă România ca potenţial 
în zona ştiinţifică? 

Consider că mulţi cercetători din România merită să fie cunoscuţi în străinătate. Probabil 
canalele de difuzare nu funcţionează bine în străinătate şi, pe urmă faptul că venim dintr-o ţară 
mică, o realizare mare nu mai e considerată aşa mare. Pe când venind dintr-o ţară mare, o 
realizare mai mică este considerată mai mare! 

Dar dumneavoastră, acolo în mediul american, să spunem, puteţi da o imagine asupra 
potenţialului pe care îl are România în zona de ştiinţă? 

Studenţii români care vin la studii în străinătate sunt foarte buni. Studenţi la doctorat, la 
masterate, sau chiar la bachelor degree (studii de licenţă). Şi cercetătorii români sunt foarte 
dotaţi, şi mulţi încep să se afirme la nivel internaţional. Chiar am citit. Eu consider că din 
străinătate se aude mai tare decât din România, la acelaşi lucru făcut. Dar chestiunea este de 




percepţie la nivel internaţional. Vedeţi, vine un român, a făcut ceva, în străinătate nu-1 bagă 
nimeni în seamă, chiar dacă el poate acum să arate acel lucru prin internet, de exemplu, sau 
expediind realizările sale peste tot. Dar suntem neglijaţi, suntem neglijaţi şi intenţionat. 

Se va schimba situaţia asta vreo dată? 

Sincer să fiu, nu cred. Din păcate. 

Am înţeles. 

Posibil, cu globalizarea să fie diferit, odată România intrată în Uniunea Europeană, să se 
zică „un european a făcut ceva”, sună mai tare decât un român a făcut ceva. 

Deci, atunci ne-am pierde identitatea? 

Atunci ne pierdem identitatea. Câştigăm pe o parte, dar pierdem pe alta. Este ca la un joc 
cu sumă nulă: câştigă unul, dar pierde altul. 

Este principiul echilibrului? 

într-un fel, da. 

Invitatul meu a fost, astăzi, domnul Florentin Smarandache, doctor în matematici, 
profesor la Universitatea New Mexico, din Gallup, New Mexico, Statele Unite ale Americii. 




